Nhar l-Erbgħa 15 ta' Diċembru ser niltaqgħu fi Brussell għas-Summit tas-Sħubija tal-Lvant. Din ser tkun l-okkażjoni biex intennu l-importanza strateġika tas-Sħubija tal-Lvant, mhux l-inqas fid-dawl tal-isfidi attwali. L-għada, ser ikollna l-laqgħa regolari tagħna tal-Kunsill Ewropew u Summit tal-Euro f'format inklużiv. Il-COVID ser jibqa' bla dubju fiċ-ċentru tal-attenzjoni tagħna. Il-feġġ ta' varjanti ġodda jfakkarna li ħadd mhu ħieles mill-periklu qabel ma kulħadd ikun ħieles mill-periklu. Aktar minn qatt qabel, it-tilqim, inkluż it-tielet doża, jibqa' l-aħjar arma tagħna fil-ġlieda kontra l-pandemija. Għandna nagħmlu kull sforz biex negħlbu l-eżitazzjoni għat-tilqim u niġġieldu d-diżinformazzjoni. Il-koordinazzjoni tal-miżuri tagħna, ibbażati fuq l-aħjar evidenza xjentifika disponibbli, hija kritika speċjalment biex nippreservaw il-mobbiltà. Ser nindirizzaw ukoll il-kooperazzjoni globali, inkluż kif nistgħu nżidu l-isforzi tagħna u nneħħu l-konġestjonijiet fil-kondiviżjoni u l-amministrazzjoni tat-tilqim. Ser immorru lura għal ħidmietna biex insaħħu t-tħejjija kollettiva, il-kapaċità ta' rispons u r-reżiljenza tagħna għal kriżijiet futuri. Wara d-diskussjoni tagħna f'Ottubru, ser nindirizzaw l-għoli fil-prezzijiet tal-enerġija u l-impatt tiegħu fuq iċ-ċittadini u n-negozji tagħna. Id-diskussjoni tagħna ser tkun ibbażata fuq rapporti preliminari dwar il-funzjonament tas-swieq tal-gass u tal-elettriku u dwar is-Sistema tal-UE għall-Iskambju ta' Kwoti tal-Emissjonijiet, kif ukoll fuq proposti reċenti tal-Kummissjoni. Għal din il-kwistjoni kruċjali, ser ikun essenzjali li niżguraw segwitu effettiv. Dwar l-aspetti esterni tal-migrazzjoni, ser nindirizzaw ir-rotot migratorji kollha u nivvalutaw l-operazzjonalizzazzjoni tal-pjanijiet ta' azzjoni ma' pajjiżi terzi ta' prijorità kif ukoll il-finanzjament tagħhom. Fid-dawl ta' tnaqqis fl-istabbiltà globali, qbilna li jeħtieġ li l-UE tieħu aktar responsabbiltà għas-sigurtà tagħha. Kif iddiskutejna f'Brdo, ser nipprovdu gwida għal Boxxla Strateġika ambizzjuża, li ser tistabbilixxi viżjoni strateġika komuni għall-għaxar snin li jmiss. Ser niddiskutu wkoll kif nistgħu nkomplu nsaħħu l-kooperazzjoni mill-qrib tagħna man-NATO, li għal dawk l-Istati li huma membri tagħha tibqa' s-sisien tad-difiża kollettiva tagħhom. Ser nerġgħu lura wkoll għas-sitwazzjoni fil-Belarussja u kif l-aħjar niġġieldu l-attakk ibridu mniedi mir-reġim b'rispons determinat, filwaqt li nindirizzaw id-dimensjonijiet kollha tal-kriżi f'konformità mad-drittijiet fundamentali. Ser nindirizzaw ukoll iż-żieda fil-preżenza militari Russa tul il-fruntiera mal-Ukrajna. Kwalunkwe aggressjoni militari ulterjuri kontra l-Ukrajna ser ikollha konsegwenzi enormi u spejjeż gravi bħala rispons. B'ħarsa 'l quddiem lejn is-sena d-dieħla, ser inħejju s-Summit bejn l-Unjoni Ewropea u l-Unjoni Afrikana li għandu jsir fi Brussell fis-17 u t-18 ta' Frar 2022, bil-għan li noħolqu Alleanza ta' prosperità u stabbiltà appoġġata minn pakkett ta' investiment trasformattiv. Fl-aħħar nett, matul is-Summit tal-Euro, ser nivvalutaw is-sitwazzjoni ekonomika kif ukoll l-aħħar żviluppi b'rabta mal-Unjoni Bankarja u l-Unjoni tas-Swieq Kapitali. Ninsab ħerqan li narakom fi Brussell. Ittra ta' stedina Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa